Ghoemas reageer ná omstredenheidSteve Hofmeyr Die Ghoema Musiek Trust het eindelik gereageer ná vandeesweek se omstredenheid nadat die musiekvideo van “Die Land” van die benoemingslys van dié musiektoekennings verwyder is. “Daar is soveel briljante kunstenaars wat eer verdien. Hulle harde werk kan nie oorskadu word deur die onttrekking [van Die Land] nie. Die gewig van die besluit lê in die viering van die kunstenaars,” het die Ghoema Musiek Trust in ŉ verklaring gesê. Dié besluit is geneem op versoek van MultiChoice as gevolg van Steve Hofmeyr se betrokkenheid by “Die Land”. MultiChoice is die hoofborg van die Ghoemas. ŉ Ultimatum is deur MultiChoice aan die Ghoema Musiek Trust gestel om die benoeming van die musiekvideo “Die Land” met Hofmeyr en ander betrokkenes te onttrek om nie met hom geassosieer te word nie. Die trust het aangedui dat Coleske Artists aanvanklik genader is nadat MultiChoice sy ultimatum gerig het. Luidens die verklaring is daar toe aan Coleske Artists die opsie gegee om die benoeming te onttrek van die beste musiekvideo-kategorie. “Coleske Artists is ook in direkte kontak met MultiChoice gebring in ŉ poging om die situasie te beredder. Geen finale terugvoer is egter ontvang nie en die trustees was dus genoodsaak om ŉ dringende besluit te maak. Die trustees het ’n meerderheidsbesluit geneem oor die uitsluiting van die video.” Maroela Media het vroeër berig Arnold Coleske van Coleske Artists het gesê die platemaatskappy is hartseer oor die besluit dat die video aan die benoemings onttrek word. “Dít raak nie net die betrokke kunstenaars, komponiste van die liedjie en regisseur van die video nie, maar dit raak elke ander kunstenaar wat toekennings ontvang, omdat ons glo dat hierdie besluit die integriteit van die toekennings in gedrang bring,” het Coleske gesê. Coleske het gesê die besluit is ŉ klap in die gesig van die kunste, vryheid van uitdrukking én vir die bevordering van Afrikaans. Die Ghoema Musiek Trust hou egter voet by stuk dat hy die groter belang van die Ghoemas, soos ander kunstenaars, diensteverskaffers en kaartjiekopers in gedagte gehou het tydens die besluitnemingsproses. Die prysaand het Woensdagaand in die Sun Arena in Pretoria plaasgevind waar Demi Lee Moore met die toekenning vir die beste musiekvideo weggestap het vir haar liedjie “Mis Eet Slaap Herhaal”. “Ek dink nie ek sou hier gestaan het as ‘Die Land’ nie onttrek is nie,” het sy onder luide toejuiging in haar toespraak gesê. Luidens die verklaring was geen kategorieë, uitslae en optredes egter beïnvloed deur die ontrekking van die “Die land” nie. Ouditverslae sal volgende week beskikbaar wees indien enige ingeskryfde persoon/persone dit sou wou nagaan, het die Ghoema Musiek Trust gesê.